《穷巷吟四章 其二》
清代·姚燮

击𣝔巡夜灯挂肩，栅门半开铜铃悬。隶卒拥后官在前，琅琅累累拖绁鞭。

十家九户宵不眠，夜半煮粥屋有烟。饥乌蹴瓦先流涎，呜呜而语声可怜。

我欲饲汝心回旋，已饥不保非汝偏。西邻瘦狗同瘦鸢，巉岩出骨毛打毡。

弃垢满路无荤膻，往往饿死穷路边。尔乌弗巢吾屋颠，明朝日出当晨餐，空橐已无青铜钱。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。